**OBRAZLOŽENJE POLUGODIŠNJEG IZVJEŠTAJA**

**O IZVRŠENJU PRORAČUNA OPĆINE BARBAN**

**ZA 2024. GODINU**

* 1. **UVOD**

Zakonom o proračunu (Narodne novine broj 144/21) propisana je obveza izrade polugodišnjeg izvještaja o izvršenju proračuna te njegova podnošenja predstavničkom tijelu JLP(R)S. Zakonski rokovi vezano uz izradu i donošenje polugodišnjeg izvještaja o izvršenju proračuna su sljedeći: upravno tijelo za financije izrađuje izvještaj i dostavlja ga Načelniku do 15. rujna, a Načelnik ga podnosi Općinskom vijeću do 30. rujna.

Također je Zakonom o proračunu propisan izgled i sadržaj polugodišnjeg izvještaja o izvršenju proračuna, a još detaljnije Pravilnikom o polugodišnjem i godišnjem izvještaju o izvršenju proračuna i financijskog plana (Narodne novine broj 85/23) te je propisano da polugodišnji izvještaj o izvršenju proračuna sadrži opći i posebni dio, obrazloženje i posebne izvještaje.

Slijedom svega navedenog, obvezni dijelovi polugodišnjeg izvještaja o izvršenju proračuna: opći i posebni dio, obrazloženje i posebni izvještaji, se sastavljaju na sljedeći način:

* Opći dio sadrži Sažetak Računa prihoda i rashoda i Računa financiranja, Račun prihoda i rashoda i Račun financiranja.

Sažetak Računa prihoda i rashoda i Računa financiranja sadrži prikaz ukupno ostvarenih prihoda i primitaka te izvršenih rashoda i izdataka. Sažetak može sadržavati podatke o prenesenom višku/manjku iz prethodne godine i višku/manjku za prijenos u sljedeću godinu/razdoblje.

Račun prihoda i rashoda sadrži prikaz prihoda i rashoda i iskazuje se prema proračunskim klasifikacijama u sljedećim izvještajima: izvještaj o prihodima i rashodima prema ekonomskoj klasifikaciji, izvještaj o prihodima i rashodima prema izvorima financiranja i izvještaj o rashodima prema funkcijskoj klasifikaciji.

Račun financiranja sadrži prikaz primitaka od financijske imovine i zaduživanja te izdataka za financijsku imovinu i otplate instrumenata zaduživanja i iskazuje se prema proračunskim klasifikacijama u sljedećim izvještajima: izvještaj računa financiranja prema ekonomskoj klasifikaciji i izvještaj računa financiranja prema izvorima financiranja.

* Posebni dio se iskazuje u izvještaju po organizacijskoj klasifikaciji i izvještaju po programskoj klasifikaciji. Izvještaj po organizacijskoj klasifikaciji sadrži prikaz rashoda i izdataka proračuna iskazanih po organizacijskoj klasifikaciji (proračunski razdjeli i glave). Izvještaj po programskoj klasifikaciji sadrži prikaz rashoda i izdataka proračuna iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.
* Obrazloženje u polugodišnjem izvještaju o izvršenju proračuna se sastoji od obrazloženja općeg dijela koje sadrži obrazloženje ostvarenja prihoda i rashoda, primitaka i izdataka u izvještajnom razdoblju i prikaz ostvarenog manjka/viška proračuna JLP(R)S u izvještajnom razdoblju. Sukladno novim propisima, polugodišnji izvještaj više ne sadrži obrazloženje posebnog dijela proračuna koje se daje samo uz godišnji izvještaj o izvršenju proračuna.
* Posebni izvještaji u polugodišnjem izvještaju o izvršenju proračuna su sljedeći: izvještaj o korištenju proračunske zalihe, izvještaj o zaduživanju na domaćem i stranom tržištu novca i kapitala, izvještaj o danim jamstvima i plaćanjima po protestiranim jamstvima te izvještaj o provedenim preraspodjelama.

Dokumenti na temelju kojih su se financirali javni rashodi u prvom polugodištu 2024. godine jesu:

* Proračun Općine Barban za 2024. godinu i projekcije za 2025. i 2026. godinu i Odluka o izvršavanju Proračuna Općine Barban za 2024. godinu doneseni su na sjednici Općinskog vijeća održanoj 21. prosinca 2023. godine, a objavljeni su u „Službenim novinama Općine Barban“ broj 10/23
* Izmjene i dopune Proračuna Općine Barban za 2024. godinu i projekcije za 2025. i 2026. godinu donesene su na sjednici Općinskog vijeća održanoj 26. lipnja 2024. godine, a objavljene su u „Službenim novinama Općine Barban“ broj 4/24.
  1. **MAKROEKONOMSKA KRETANJA U REPUBLICI HRVATSKOJ U PRVOM POLUGODIŠTU 2024. GODINE I NJIHOV UTJECAJ NA PRORAČUN OPĆINE BARBAN**

Sukladno Zakonu o proračunu, Ministarstvo financija dostavlja JLP(R)S uputu za izradu proračuna za predstojeće trogodišnje proračunsko razdoblje. Uputom se, uz ostalo, daju i makroekonomske projekcije za iduće tri godine. Makroekonomske projekcije dane u Uputi za izradu proračuna za razdoblje 2024. - 2026. godine su bile sljedeće: predviđala se stopa rasta BDP-a od 2,8 %, stopa inflacije od 3,1 %, stopa nezaposlenosti od 5,7 % i rast zaposlenosti od 1,8 %.

U nastavku se daju podaci Državnog zavoda za statistiku o ostvarenim makroekonomskim pokazateljima u prvom polugodištu 2024. godine:

* Tromjesečni rast BDP-a u prvom tromjesečju 2024. godine realno je veći za 3,9 % u odnosu na prvo tromjesečje 2023. godine, a u drugom tromjesečju 2024. godine realno je veći za 3,3 % u odnosu na drugo tromjesečje 2023. godine.
* Cijene dobara i usluga za osobnu potrošnju, mjerene indeksom potrošačkih cijena, u lipnju 2024. u odnosu na lipanj 2023., tj. na godišnjoj razini, u prosjeku su više za 2,4 %.
* Ukupan broj zaposlenih u lipnju 2024. godine je 1.722.892, što je za 2,2 % više nego u lipnju 2023. godine.
* Stopa registrirane nezaposlenosti u lipnju 2024. iznosila je 4,7 %.
* Broj nezaposlenih u lipnju 2024. iznosio je 84.841 i manji je za 14,0 % u odnosu na lipanj 2023.
* Prosječna mjesečna isplaćena neto plaća po zaposlenome u pravnim osobama Republike Hrvatske za lipanj 2024. iznosila je 1.315 eura, a prosječna mjesečna bruto plaća 1.819 eura.
* U odnosu na lipanj 2023., prosječna mjesečna isplaćena neto plaća nominalno je viša za 14,3 %, a realno za 11,6 %, odnosno prosječna mjesečna bruto plaća nominalno je viša za 14,4 %, a realno za 11,7 %.
* Medijalna neto plaća za lipanj 2024. iznosila je 1.106 eura, a medijalna bruto plaća 1.498 eura.

Osnovno obilježje makroekonomskih kretanja u proteklih nekoliko godina je visoka stopa inflacije koja se postupno smanjuje. Kao što je navedeno, stopa inflacije u lipnju 2024. u odnosu na lipanj 2023. iznosila je 2,4 %. Na prihodnoj strani proračuna su inflatorna kretanja najvidljivija na većem ostvarenju prihoda od poreza na dohodak jer su se pod pritiskom rasta životnih troškova povećavale plaće zaposlenima. Na rashodnoj strani proračuna se rast cijena odražava na povećane proračunske troškove, prvenstveno materijalne rashode za redovno poslovanje i programske aktivnosti Općine i proračunskog korisnika, ali i na druge vrste proračunskih rashoda. Također, povećana su sredstva za rashode za zaposlene u općinskoj upravi i kod proračunskog korisnika.

**OBRAZLOŽENJE OPĆEG DIJELA PRORAČUNA**

* 1. **SAŽETAK PRORAČUNA**

U prvom polugodištu PRIHODI su ostvareni u iznosu od 1.106.273,55 eura što čini 64,8 % ostvarenja u odnosu na planirano i 109,7 % ostvarenja u odnosu na 2023. godinu, a odnose se na prihode poslovanja koji su ostvareni u iznosu od 1.081.773,55 eura (7,3 % više u odnosu na 2023. godinu) te prihode od prodaje nefinancijske imovine koji su ostvareni u iznosu od 24.500,00 eura (u prvom polugodištu 2023. godine prihodi od prodaje nefinancijske imovine nisu ostvareni).

RASHODI su izvršeni u iznosu od 757.305,40 eura, odnosno 24,0 % u odnosu na planirano i 118,0 % izvršenja u odnosu na 2023. godinu, a odnose se na rashode poslovanja u iznosu 738.473,64 eura (18,0 % više u odnosu na 2023. godinu) i na rashode za nabavu nefinancijske imovine u iznosu od 18.831,76 eura (16,9 % više u odnosu na 2023. godinu).

PRIMICI od financijske imovine i zaduživanja u izvještajnom razdoblju nisu ostvareni.

IZDACI za financijsku imovinu i otplate zajmove u izvještajnom razdoblju nisu izvršeni.

* 1. **PRIKAZ VIŠKA/MANJKA PRORAČUNA OPĆINE BARBAN**

U izvještajnom razdoblju ostvaren je ukupan višak prihoda i primitaka nad rashodima i izdacima u iznosu od 348.968,15 eura. Općina Barban ostvarila je višak prihoda i primitaka nad rashodima i izdacima u iznosu od 341.605,18 eura, a proračunski korisnik višak prihoda i primitaka nad rashodima i izdacima u iznosu od 7.362,97 eura.

Preneseni višak prihoda i primitaka iz prethodnih godina za Općinu Barban iznosio je 840.323,43 eura, a za proračunskog korisnika 11.600,60 eura. Shodno navedenom, ukupno preneseni višak prihoda i primitaka iznosio je 851.924,03 eura.

Preneseni rezultat Općine Barban sastoji se od:

* Višak prihoda poslovanja iz izvora 1 – Opći prihodi i primici u iznosu od 664.731,28 eura
* Višak prihoda poslovanja iz izvora 4 – Prihodi za posebne namjene u iznosu od 132.899,18 eura
* Višak prihoda poslovanja iz izvora 6 – Donacije u iznosu od 8.625,00 eura
* Višak prihoda od nefinancijske imovine iz izvora 7 – Prihodi od prodaje ili zamjene nefinancijske imovine u iznosu od 34.067,97 eura.

Proračunski korisnik imao je preneseni višak prihoda nad rashodima iz izvora 4.2. Prihodi za posebne namjene – PK u iznosu od 11.600,60 eura.

Preneseni višak prihoda i primitaka uvećava se za višak prihoda i primitaka tekuće godine tako da višak prihoda i primitaka raspoloživ u sljedećem razdoblju iznosi 1.200.892,18 eura. Višak prihoda i primitaka za Općinu Barban raspoloživ u sljedećem razdoblju iznosi 1.181.928,61 euro, dok raspoloživ višak prihoda i primitaka proračunskog korisnika u sljedećem razdoblju iznosi 18.963,57 eura.

# PRIHODI I PRIMICI

Ukupni prihodi i primici proračuna za 2024. godinu planirani su u iznosu od 2.308.000,00 eura, a u razdoblju I-VI 2024. godine ostvareni su u iznosu 1.106.273,55 eura ili 47,9 % godišnjeg plana.

U strukturi ostvarenih prihoda i primitaka najveći udjel imaju prihodi poslovanja s 97,8 % te prihodi od prodaje nefinancijske imovine s udjelom od 2,2 %, dok primici od financijske imovine i zaduživanja nisu ostvareni. Uspoređujući ostvarenje I-VI 2024. s istim razdobljem 2023. godine, ostvareni prihodi i primici su veći za 98.038,08 eura ili za 9,7 %, na što je u najvećoj mjeri utjecalo bolje ostvarenje prihoda od poreza i te prihoda od upravnih i administrativnih pristojbi, pristojbi po posebnim propisima i naknada.

# PRIHODI POSLOVANJA (RAZRED 6)

Prihodi poslovanja ostvareni su u iznosu od 1.081.773,55 eura, odnosno 64,3 % godišnjeg plana (ostvarenje 2023. godine iznosi 1.008.235,47 eura). U strukturi prihoda poslovanja, najznačajniju stavke čine porezni prihodi s udjelom od 75,3 %, prihodi od upravnih pristojbi i naknada i po posebnim propisima s udjelom 16,2 %, prihodi od imovine s udjelom 5,1 %, dok se preostali dio od 3,4 % odnosi na prihode od pomoći, prihode od prodaje proizvoda i robe te pruženih usluga, prihode od donacija i prihode od kazni i ostale prihode.

Tablica 1. Ostvarenje prihoda poslovanja Općine Barban za razdoblje 01.01.-30.06.2024. godine (u eurima)

|  |  |  |  |  |
| --- | --- | --- | --- | --- |
| Račun | Opis | 2023. | 2024. | Indeks |
| 6 | PRIHODI POSLOVANJA | 1.008.235,47 | 1.081.773,55 | 107,3 |
| 61 | Prihodi od poreza | 728.167,34 | 815.042,38 | 111,9 |
| 63 | Pomoći iz inozemstva i od subjekata unutar općeg proračuna | 96.116,15 | 30.950,12 | 32,2 |
| 64 | Prihodi od imovine | 56.311,94 | 54.717,62 | 97,2 |
| 65 | Prihodi od upravnih i administrativnih pristojbi, pristojbi po posebnim propisima i naknada | 125.762,13 | 175.298,25 | 139,4 |
| 66 | Prihodi od prodaje proizvoda i robe te pruženih usluga i prihodi od donacija | 1.359,92 | 4.316,24 | 317,4 |
| 68 | Kazne, upravne mjere i ostali prihodi | 517,99 | 1.448,94 | 279,7 |

1. **Prihodi od poreza (skupina 61)**

Prihodi od poreza ostvareni su u iznosu od 815.042,38 eura, odnosno 69,8 % plana (bilježe povećanje od 11,9 % u odnosu na izvještajno razdoblje prethodne godine). Prihodi od poreza uključuju: prihode od poreza i prireza na dohodak, prihode od poreza na imovinu te prihode od poreza na robu i usluge. Povećanje je vidljivo unutar podskupine porez i prirez na dohodak i podskupine porezi na imovinu.

**b) Pomoći iz inozemstva i od subjekata unutar općeg proračuna (skupina 63)**

Pomoći iz inozemstva i od subjekata unutar općeg proračunaostvareni su u iznosu od 30.950,12 eura, odnosno 49,1 % plana (u 2023. godini ostvarenje je bilo 96.116,15 eura). Najveći dio ostvarenih prihoda od pomoći odnosi se na sredstva iz državnog proračuna za fiskalnu održivost dječjih vrtića. Prihodi od pomoći bilježe smanjenje u odnosu na 2023. jer Općina nema EU projekata u tijeku, a u prvom polugodištu 2023. doznačena su sredstva po predanom zadnjem zahtjevu za nadoknadom sredstava za projekt: Uspostava poduzetničke zone Barban - Krvavci III od strane Ministarstva regionalnog razvoja i fondova Europske unije (projekt završen koncem 2022. godine).

**c) Prihodi od imovine (skupina 64)**

Prihodi od imovine ostvareni su u iznosu od 54.717,62 eura, odnosno 42,4 % plana (ostvarenje 2023. godine iznosilo je 56.311,94 eura). Prihodi od imovine uključuju prihode od financijske imovine i prihode od nefinancijske imovine. Najveći udio u ostvarenim prihodima od imovine čine prihodi od zakupa poslovnih prostora.

**d) Prihodi od upravnih i administrativnih pristojbi, pristojbi po posebnim propisima i naknade (skupina 65)**

Navedeni prihodi ostvareni su u iznosu od 175.298,25 eura, odnosno 56,3 % plana (ostvarenje 2023. godine 125.762,13 eura). Ovu skupinu prihoda čine prihodi od upravnih i administrativnih pristojbi, prihodi po posebnim propisima i prihodi od komunalnih doprinosa i naknada. Ova skupina prihoda bilježi povećanje zbog većeg ostvarenja prihoda od komunalnog doprinosa (izdan je veći broj rješenja na temelju pravomoćnih građevinskih dozvola u odnosu na prvo polugodište 2023.).

**e) Prihodi od prodaje proizvoda i robe te pruženih usluga i prihodi od donacije (skupina 66)**

Navedeni prihodi su ostvareni u iznosu od 4.316,24 eura, odnosno 41,1 % plana, a odnose se na prihode od naknade u visini od 10 % iznosa naplaćene naknade za uređenje voda (ostvarenje 2023. godine 1.359,92). Ova skupina bilježi povećanje jer je naplata naknade za uređenje voda u 2023. godini krenula u svibnju.

**f) Kazne, upravne mjere i ostali prihodi (skupina 68)**

Kazne, upravne mjere i ostali prihodi su ostvareni u ukupnom iznosu od 1.448,94 eura a odnose se na prihode od refundacija troškova.

* + 1. **PRIHODI OD PRODAJE NEPROIZVEDENE DUGOTRAJNE IMOVINE (RAZRED 7)**

Prihodi od prodaje nefinancijske imovine planirani su u iznosu od 25.000,00 eura, a ostvareni su u iznosu od 24.500,00 eura (prodaja građevinskog zemljišta č.br. 2491/31 k.o. Prnjani). U prvom polugodištu 2023. nisu ostvareni prihodi od prodaje zemljišta.

* + 1. **PRIMICI OD FINANCIJSKE IMOVINE (RAZRED 8)**

Primici od financijske imovine i zaduživanja planirani su u ukupnom iznosu od 600.00,00 eura, u izvještajnom razdoblju nije bilo zaduženja.

# RASHODI I IZDACI

Ukupni rashodi i izdaci proračuna za 2024. godinu planirani su u iznosu od 3.156.323,43 eura, a u razdoblju I-VI 2024. godine izvršeni su u iznosu 757.305,40 eura ili 24,0 % godišnjeg plana. U strukturi izvršenih rashoda i izdataka najveći udjel imaju rashodi poslovanja s 97,5 % te rashodi za nabavu nefinancijske imovine s udjelom od 2,5 %, dok izdaci za financijsku imovinu i otplate zajmova nisu izvršeni. Uspoređujući ostvarenje I-VI 2024. s istim razdobljem 2023. godine, izvršeni rashodi i izdaci su veći za 92.516,06 eura ili 12,2 %, na što je utjecalo veće ostvarenje materijalnih rashoda i rashoda za zaposlene.

# RASHODI POSLOVANJA (RAZRED 3)

Rashodi poslovanja ostvareni su u iznosu od 738.473,64 eura, odnosno 35,9 % godišnjeg plana (izvršenje 2023. godine iznosi 625.665,24 eura). U strukturi rashoda poslovanja, najznačajniju stavke čine materijalni rashodi s udjelom od 40,0 %, rashodi za zaposlene s udjelom 34,5 %, dok se preostali dio od 25,5 % odnosi na financijske rashode, subvencije, pomoći dane u inozemstvo i unutar općeg proračuna, naknade građanima i kućanstvima na temelju osiguranja i druge naknade i ostale rashode.

Tablica 2. Izvršenje rashoda poslovanja Općine Barban za razdoblje 01.01.-30.06.2024. godine (u eurima)

|  |  |  |  |  |
| --- | --- | --- | --- | --- |
| Račun | Opis | 2023. | 2024. | Indeks |
| 3 | RASHODI POSLOVANJA | 625.665,24 | 738.473,64 | 118,0 |
| 31 | Rashodi za zaposlene | 222.569,74 | 254.519,46 | 114,4 |
| 32 | Materijalni rashodi | 220.290,49 | 295.485,12 | 134,1 |
| 34 | Financijski rashodi | 2.158,44 | 2.369,86 | 109,8 |
| 35 | Subvencije | 5.549,10 | 6.297,42 | 113,5 |
| 36 | Pomoći dane u inozemstvo i unutar općeg proračuna | 54.560,41 | 64.424,04 | 118,1 |
| 37 | Naknade građanima i kućanstvima na temelju osiguranja i druge naknade | 23.689,89 | 33.561,01 | 141,7 |
| 38 | Ostali rashodi | 96.847,17 | 81.816,73 | 84,5 |

1. **Rashodi za zaposlene (skupina 31)**

Rashodi za zaposlene izvršeni su u ukupnom iznosu od 254.519,46 eura (50,1 % plana) i bilježe povećanje od 14,4 % u odnosu na izvještajno razdoblje prethodne godine. Rashodi za zaposlene obuhvaćaju plaće, doprinose na plaće i ostale rashode za zaposlene općinske uprave i proračunskog korisnika. Na povećanje utječu veći rashodi za zaposlene u općinskoj upravi i kod proračunskog korisnika, sukladno izmjenama kolektivnog ugovora / pravilnika o radu.

1. **Materijalni rashodi (skupina 32)**

Materijalni rashodi izvršeni su u ukupnom iznosu od 295.485,12 eura (29,7 % plana) i veći su za 34,1 % u odnosu na izvršenje prethodne godine. Značajnije povećanje vidljivo je unutar podskupine 323 zbog povećanja usluga tekućeg i investicijskog održavanja, računalnih usluga i ostalih usluga.

1. **Financijski rashodi (skupina 34)**

Financijski rashodi izvršeni su u ukupnom iznosu od 2.369,86 eura (28,9 % plana) i veći su u odnosu na izvještajno razdoblje prethodne godine za 9,8 %. Odnose se na usluge platnog prometa i zatezne kamate.

1. **Subvencije (skupina 35)**

Subvencije u izvještajnom razdoblju izvršene su u iznosu od 6.297,42 eura (29,3 % plana) a odnose se na subvenciju privatnim vrtićima za boravak djece do navršenih 2 godine i na subvenciju trgovačkim društvima izvan javnog sektora.

1. **Pomoći dane u inozemstvo i unutar općeg proračuna (skupina 36)**

Pomoći su izvršene u ukupnom iznosu od 64.424,04 eura (24,3 % plana) i odnose se na pomoći OŠ za sufinanciranje produženog boravka, sufinanciranje JVP, pomoć Istarskoj županiji za otplatu kredita za ŽCGO Kaštijun i sl.

1. **Naknade građanima i kućanstvima na temelju osiguranja i druge naknade (skupina 37)**

Naknade građanima i kućanstvima na temelju osiguranja i druge naknade izvršene su u ukupnom iznosu od 33.561,01 euro (38,1 % plana) i najvećim dijelom se odnose na naknade koje se isplaćuju korisnicima socijalnog programa sukladno Odluci o socijalnoj skrbi Općine Barban.

1. **Ostali rashodi (skupina 38)**

Ostali rashodi izvršeni su u ukupnom iznosu od 81.816,73 eura (47,7 % plana), a odnose se na isplatu tekućih donacija sportskim udrugama, političkim strankama i sl.

* + 1. **RASHODI ZA NABAVU NEFINANCIJSKE IMOVINE (RAZRED 4)**

Rashodi za nabavu nefinancijske imovine planirani su u iznosu od 1.096.826,88 eura, a izvršeni u iznosu od 18.831,76 eura ili 1,7 % godišnjeg plana.

Rashodi za nabavu neproizvedene dugotrajne imovine planirani su u iznosu od 30.000,00 eura, a izvršenja za navedenu skupinu u prvom polugodištu 2024. godine nije bilo.

Rashodi za nabavu proizvedene dugotrajne imovine planirani su u iznosu od 372.826,88 eura, a izvršeni u iznosu od 18.831,76 eura ili 5,1 %. Pojedine vrste rashoda unutar rashoda za nabavu proizvedene dugotrajne imovine izvršene su kako slijedi:

Rashodi za građevinske objekte su izvršeni u iznosu od 8.437,50 eura, a odnose se na rashode za izgradnju cesta i javnih površina programa građenja komunalne infrastrukture.

Rashodi za nabavu postrojenja i opreme su izvršeni u iznosu 10.394,26 eura i odnose se na nabavu uredske opreme, komunikacijske opreme, opreme za održavanje i zaštitu, te strojeva za rad Vlastitog pogona.

Rashodi za dodatna ulaganja na nefinancijskoj imovini su planirani u iznosu 694.000,00 eura, a izvršenja za navedenu skupinu u prvom polugodištu 2024. godine nije bilo.

* + 1. **IZDACI ZA FINANCIJSKU IMOVINU I OTPLATE ZAJMOVA (RAZRED 5)**

Izdaci za financijsku imovinu i otplate zajmova u izvještajnom razdoblju nisu ostvareni niti su planirani Proračunom za 2024.

# STANJE NOVČANIH SREDSTAVA NA RAČUNU OPĆINE BARBAN I PRORAČUNSKOG KORISNIKA

|  |  |  |
| --- | --- | --- |
| Korisnik | Stanje novčanih sredstava | |
| 1. siječnja 2024. (u eurima) | 30. lipnja 2024. (u eurima) |
| Općina Barban | 951.064,25 | 1.181.266,41 |
| Dječji vrtić “Tratinčica” | 11.169,57 | 15.680,19 |
| UKUPNO | 962.233,82 | 1.196.946,60 |

* 1. **PRIHODI I PRIMICI TE RASHODI I IZDACI OSTVARENI PREUZIMANJEM NEFINANCIJSKE I FINANCIJSKE IMOVINE U NAPLATI POTRAŽIVANJA JAVNIH DAVANJA**

U razdoblju od 1. siječnja do 30. lipnja 2024. godine u Općini Barban, prihodi i primici te rashodi i izdaci nisu ostvareni preuzimanjem nefinancijske i financijske imovine u naplati potraživanja javnih davanja.

1. **POSEBNI IZVJEŠTAJI U POLUGODIŠNJEM IZVJEŠTAJU O IZVRŠENJU PRORAČUNA OPĆINE BARBAN ZA 2024. GODINU**

# IZVJEŠTAJ O KORIŠTENJU PRORAČUNSKE ZALIHE

Sukladno članku 65. Zakona o proračunu (Narodne novine broj 144/21) sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća, odnosno izvanrednih događaja tijekom godine. Visina sredstava proračunske zalihe JLP(R)S utvrđuje se Odlukom o izvršavanju proračuna. Člankom 66. Zakona o proračunu, utvrđeno je tko odlučuje o korištenju proračunske zalihe te obveza izvještavanja o njezinom korištenju.

Sukladno Zakonu, člankom 17. Odluke o izvršavanju Proračuna Općine Barban za 2024. godinu propisano je da se proračunska zaliha osigurava u iznosu od 3.000,00 eura te da će se koristiti za zakonski utvrđene namjene. Istim člankom je utvrđeno da o korištenju proračunske zalihe odlučuje načelnik.

U prvom polugodištu 2024. godine nije bilo korištenja sredstava proračunske zalihe.

# IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA

Općina Barban i proračunski korisnik Dječji vrtić „Tratinčica“ se u izvještajnom razdoblju nisu zaduživali na domaćem i stranom tržištu novca i kapitala. Općina Barban i proračunski korisnik Dječji vrtić „Tratinčica“ nemaju obveza za kredite i primljene zajmove.

# IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA

U 2024. godini Općina Barban nije imala obveze po danim jamstvima, niti je izdavala jamstva.

# IZVJEŠTAJ O PROVEDENIM PRERASPODJELAMA

U razdoblju od 1. siječnja do 30. lipnja 2024. godine preraspodjele sredstava nije bilo.

OPĆINSKI NAČELNIK:

Dalibor Paus